El conseller recorda el compromís del Govern en assolir l'objectiu del 0,7% en ajuda oficial al desenvolupament el 2030.
El conseller Bernat Solé, durant la seva intervenció a la reunió telemàtica.
El conseller d'Acció Exterior, Relacions Institucionals i Transparència, Bernat Solé, ha participat aquest matí en una reunió telemàtica amb una vintena d'organitzacions de l'àmbit de l'acció humanitària organitzada per la Direcció General de Cooperació al Desenvolupament i l'Agència Catalana de Cooperació al Desenvolupament (ACCD) per abordar la resposta a la crisi sanitària generada per la COVID-19.
En la trobada s'hi ha compartit informació sobre les actuacions que s'estan duent a terme tant a Catalunya com als països socis de la cooperació catalana en el marc de la pandèmia del coronavirus.
En aquest sentit, Solé ha volgut reconèixer i agrair la feina del sector de la cooperació, i ha identificat el context actual com una finestra per fer pedagogia sobre com es pateix una crisi humanitària: "La crisi del coronavirus és una oportunitat per sensibilitzar la població sobre el fet que pandèmies com la que patim avui les pateixen de forma continuada molts territoris del món".
El conseller, que s'ha posat a disposició de les entitats, ha contrastat la situació generada pel coronavirus a Catalunya amb altres punts del planeta que l'estan vivint en condicions diferents: "Si a Catalunya estem posant sobre la taula mancances de recursos, com estan aquelles zones que avui pateixen aquesta pandèmia i que no poden plantejar aquesta manca de recursos perquè no els han tingut fins ara?".
Solé també ha apel·lat el sector per afrontar el futur un cop superada la crisi sanitària: "Us necessitarem per implementar polítiques que passin per una entesa molt més global, perquè ha quedat palesa la falta d'interconnexió entre territoris".
En aquesta línia també s'ha expressat el director general de Cooperació al Desenvolupament, Manel Vila, que ha reconegut les entitats com un "altaveu de què està passant al sud" i com una "antena per poder reaccionar ràpidament a la mínima que un país doni senyals d'alarma".
A més, la directora de l'ACCD, Carme Gual, ha remarcat l'expertesa d'aquestes organitzacions en la gestió d'epidèmies i situacions sanitàries complexes, i ha agraït la feina que estan fent tant a Catalunya com a altres territoris d'arreu del planeta.
Amb l'objectiu de compartir informació, la Direcció General de Cooperació al Desenvolupament i l'ACCD estan treballant per crear un espai on compartir els recursos i el coneixement generat per les diferents organitzacions.
En la seva intervenció a la trobada, la primera que Solé fa amb el sector com a membre del Govern, el conseller ha reafirmat la cooperació al desenvolupament com "un dels pilars fonamentals del Departament d'Acció Exterior" i ha recordat el compromís de la Generalitat en assolir el 0,7% en ajuda al desenvolupament l'any 2030.
També ha fet referència a l'augment de la partida dedicada a aquest àmbit previst als pressupostos del 2020, a l'espera que s'aprovin.
Entre les organitzacions assistents hi havia LaFede.cat, el Fons Català de Cooperació al Desenvolupament, ACNUR, Metges Sense Fronteres, UNRWA, Acció contra la Fam, Save the Children, Creu Roja, Metges del Món, Oxfam Intermon, Farmamundi, Cooperacció, l'Assemblea de Cooperació per la Pau i Creart, entre d'altres.
A la reunió telemàtica també hi han participat el Departament de Salut, la Diputació de Barcelona i l'Ajuntament de Barcelona.